PMIndiaData/PMIndiaSum huggingface dataset:
ଭାରତ ଓ ନାଇଜେରିଆ ମଧ୍ୟରେ ସଂଶୋଧିତ ବିମାନ ସେବା ରାଜିନାମାକୁ କ୍ୟାବିନେଟ ସ୍ଵୀକୃତି

ଭାରତ ଓ ନାଇଜରିଆ ମଧ୍ୟରେ ସଂଶୋଧିତ ବିମାନ ସେବା ରାଜିନାମା ସ୍ଵାକ୍ଷର ପ୍ରସ୍ତାବକୁ କେନ୍ଦ୍ର କ୍ୟାବିନେଟ ମଞ୍ଜୁରି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ପୌରହିତ୍ୟରେ ଅନୁଷ୍ଠିତ କ୍ୟାବିନେଟ ବୈଠକରେ ଏହି ପ୍ରସ୍ତାବକୁ ସ୍ଵୀକୃତି ମିଳିଛି । ପୂର୍ବରୁ ଦୁଇ ଦେଶ ମଧ୍ୟରେ ୧୯୭୮ ମସିହା ଜାନୁଆରୀ ୩୧ ତାରିଖରେ ଏ ସଂକ୍ରାନ୍ତ ରାଜିନାମା ସ୍ଵାକ୍ଷରିତ ହୋଇଥିଲା । ତେବେ ବର୍ତ୍ତମାନର ଅନ୍ତରାଷ୍ଟ୍ରୀୟ ବେସାମରିକ ବିମାନ ଚଳାଚଳ ସଂଗଠନ (ICAO)ର ସର୍ତ୍ତାବଳୀ ଅନୁସାରେ ଏହି ରାଜିନାମାରେ ସଂଶୋଧନର ଆବଶ୍ୟକତା ଅନୁଭୂତ ହୋଇଥିଲା । ଏହାଦ୍ଵାରା ଉଭୟ ରାଷ୍ଟ୍ର ମଧ୍ୟରେ ବିମାନ ସଂଯୋଗ ବ୍ୟବସ୍ଥା ଆହୁରି ଉନ୍ନତ ହୋଇପାରିବ । ସଂଶୋଧିତ ରାଜିନାମା ଭାରତ ଓ ନାଇଜେରିଆ ମଧ୍ୟରେ ବେସାମରିକ ବିମାନ ସେବା କ୍ଷେତ୍ରରେ ମହତ୍ଵପୂର୍ଣ୍ଣ ସ୍ଥାନ ଅଧିକାର କରେ । ଏହା ଦ୍ୱାରା ଦୁଇ ଦେଶ ମଧ୍ୟରେ ବାଣିଜ୍ୟ କାରବାର, ନିବେଶ, ପର୍ଯ୍ୟଟନ ଓ ସାଂସ୍କୃତିକ ଭାବ ଆଦାନପ୍ରଦାନ ଆହୁରି ବ୍ୟାପକ ହୋଇପାରିବ । ଏହି ସଂଶୋଧିତ ବିମାନ ସେବା ରାଜିନାମାର ପ୍ରମୁଖ ବୈଶିଷ୍ଟ୍ୟମାନ ହେଲା : – ୧. ଉଭୟ ରାଷ୍ଟ୍ର ଏକ ଅଥବା ଏକାଧିକ ଏୟାରଲାଇନକୁ ପରସ୍ପରର ଅଞ୍ଚଳ ମଧ୍ୟରେ ଚଳାଚଳ ଲାଗି ନିର୍ଦ୍ଧାରଣ କରିବେ । ୨. କୌଣସି ପକ୍ଷର ନିର୍ଦ୍ଧାରିତ ଏୟାରଲାଇନ ସଂସ୍ଥା ଅପରପକ୍ଷ ରାଷ୍ଟ୍ରରେ ତାଙ୍କର ବିମାନସେବା କାର୍ଯ୍ୟାଳୟ ଖୋଲିବାକୁ ଅଧିକାର ପ୍ରାପ୍ତ ହେବେ ଏବଂ ବିମାନସେବାର ପ୍ରସାର ଓ ଟିକଟ ବିକ୍ରୟ ସେବା ଆରମ୍ଭ କରିପାରିବେ । ୩. ଦୁଇ ରାଷ୍ଟ୍ର ମଧ୍ୟରେ ଯେତେ ସଂଖ୍ୟକ ପରିବହନ ବିମାନ ଚଳାଚଳ ପାଇଁ ଉଭୟ ପକ୍ଷ ରାଜି ହୋଇଛନ୍ତି । ତଦନୁସାରେ ଯେକୌଣସି ଧରଣର ବିମାନକୁ ତୃତୀୟ, ଚତୁର୍ଥ ଓ ପଂଚମ ଚଳାଚଳ ଅଧିକାର ମିଳିବ । ୪. ନିର୍ଦ୍ଧାରିତ ବିମାନସେବା ସଂସ୍ଥା ସହମତ ଭିତ୍ତିରେ ସାଧାରଣ ସ୍ତରରେ ବ୍ୟବସାୟିକ କାରବାରକୁ ଆଧାର କରି ସେମାନଙ୍କ ବିମାନ ଚଳାଚଳ ସମ୍ପର୍କରେ ସ୍ଥିର କରିବେ । ୫. ନିର୍ଦ୍ଧାରିତ ବିମାନସେବା ସଂସ୍ଥାମାନେ ନିର୍ଦ୍ଧାରିତ ବିମାନସେବା ସଂସ୍ଥାଙ୍କ ସେହି ପକ୍ଷ ବା ଅନ୍ୟପକ୍ଷଙ୍କ ସହ ସହଯୋଗୀ ବ୍ୟବସାୟିକ ବ୍ୟବସ୍ଥା ଗ୍ରହଣ କରିପାରିବେ । ୬. ନୂତନ ବ୍ୟବସ୍ଥା ଅନୁସାରେ ପ୍ରତ୍ୟେକ ପକ୍ଷ ଅନ୍ୟ ରାଷ୍ଟ୍ରକୁ ସପ୍ତାହକୁ ବିନିର୍ଦ୍ଦିଷ୍ଟ ମାର୍ଗ ତାଲିକାରେ ପ୍ରତି ଦିଗକୁ ସର୍ବାଧିକ ସାତଥର ବିମାନ ଉଡାଣ କରିପାରିବେ । ୭. ଏତଦବ୍ୟତୀତ, ନୂତନ ଏଏସଏର ବିମାନ ଚଳାଚଳ ଅନୁମତି ବାତିଲ ତଥା ରଦ୍ଦ କରାଯାଇପାରିବ । ପୁନଶ୍ଚ ରାଜି ହୋଇଥିବା ସେବାସଂସ୍ଥାଙ୍କ ବିମାନ ଉଡାଣ ନୀତି, ମାର୍ଗ ବିବିଧତା, ବ୍ୟବସାୟିକ ସୁଯୋଗ ବିମାନ ଚଳାଚଳ ସୁରକ୍ଷା ଓ ନିରାପତ୍ତା ଆଦି ଭାରତୀୟ ଏଏସଏ ମଡେଲ ଅନୁସାରେ ନିୟନ୍ତ୍ରିତ ହେବ ।
ମାର୍କିନ ରାଷ୍ଟ୍ରପତି ବାରାକ ଓବାମାଙ୍କ ସହ ପ୍ରଧାନମନ୍ତ୍ରୀଙ୍କ ଟେଲିଫୋନ ବାର୍ତ୍ତାଳାପ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବୁଧବାର ସନ୍ଧ୍ୟାରେ ଆମେରିକାର ରାଷ୍ଟ୍ରପତି ମିଷ୍ଟର ବାରାକ ଓବାମାଙ୍କ ଠାରୁ ଏକ ଫୋନ କଲ୍ ପାଇ କଥାବାର୍ତ୍ତା ହୋଇଥିଲେ । ଗତ କିଛିବର୍ଷ ମଧ୍ୟରେ ଭାରତ ଓ ଆମେରିକା ମଧ୍ୟରେ ଦ୍ୱିପାକ୍ଷିକ ସମ୍ପର୍କ କ୍ଷେତ୍ରରେ ହୋଇଥିବା ଅଭିବୃଦ୍ଧି ଏବଂ ପାରସ୍ପରିକ ସହଯୋଗ ନେଇ ଉଭୟ ନେତା ଆଲୋଚନା କରିବା ବେଳେ ସନ୍ତୋଷ ବ୍ୟକ୍ତ କରିଥିଲେ । ଭାରତ – ଆମେରିକା ମଧ୍ୟରେ କୂଟନୈତିକ ସମ୍ପର୍କ ସୁଦୃଢ଼ କରିବା ଦିଗରେ ରାଷ୍ଟ୍ରପତି ଓବାମାଙ୍କ ସହଯୋଗ ଓ ଯୋଗଦାନ ପାଇଁ ପ୍ରଧାନମନ୍ତ୍ରୀ ତାଙ୍କୁ ଅଶେଷ ଧନ୍ୟବାଦ ଜଣାଇଥିଲେ । ଏଥିସହିତ ପ୍ରଧାନମନ୍ତ୍ରୀ ରାଷ୍ଟ୍ରପତି ଓବାମାଙ୍କ ଭବିଷ୍ୟତ ପାଇଁ ଶୁଭକାମନା ଜଣାଇଥିଲେ ।
ଅତିରିକ୍ତ ଓ ଯୁଗ୍ମ ସଚିବଙ୍କ ସହ ପ୍ରଧାନମନ୍ତ୍ରୀଙ୍କ ପଞ୍ଚମ ଭାବ ବିନିମୟ କାର୍ଯ୍ୟକ୍ରମ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁକ୍ରବାର ଦିନ ଭାରତ ସରକାରଙ୍କ ଅଧୀନରେ କାର୍ଯ୍ୟ କରୁଥିବା 90 ଜଣ ଅତିରିକ୍ତ ସଚିବ ଓ ଯୁଗ୍ମ ସଚିବଙ୍କ ଏକ ଗୋଷ୍ଠୀକୁ ଭେଟି ସେମାନଙ୍କ ସହ ମତ ବିନିମୟ କରିଥିଲେ । ଏହିପରି ପାଞ୍ଚଟି କାର୍ଯ୍ୟକ୍ରମ ଶୃଙ୍ଖଳା ମଧ୍ୟରୁ ଏହା ଥିଲା ଅନ୍ତିମ ମତ ବିନିମୟ । ଏହି ମତ ବିନିମୟ କାର୍ଯ୍ୟକ୍ରମ ସମୟରେ ପଦାଧିକାରୀମାନେ ଶାସନ, ସାମାଜିକ ବିକାଶ, ଆଦିବାସୀ ଉନ୍ନୟନ, କୃଷି, ଉଦ୍ୟାନ କୃଷି, ପରିବେଶ ଓ ଜଙ୍ଗଲ, ଶିକ୍ଷା, ପ୍ରକଳ୍ପ କାର୍ଯ୍ୟାନ୍ୱୟନ, ସହର ଉନ୍ନୟନ ଏବଂ ଯୋଗାଯୋଗ ସମ୍ବନ୍ଧରେ ନିଜର ଅନୁଭବ ବାଣ୍ଟିଥିଲେ । ଶାସନ ପଦ୍ଧତିର ସରଳୀକରଣ ପ୍ରକ୍ରିୟା ଉପରେ କାର୍ଯ୍ୟ କରିବା ପାଇଁ ପ୍ରଧାନମନ୍ତ୍ରୀ ପଦାଧିକାରୀମାନଙ୍କୁ ପ୍ରବର୍ତ୍ତାଇ ଥିଲେ । ସେ କହିଥିଲେ ଯେ ଉତ୍ତମ ଭାବେ ନିଷ୍ପାଦିତ ପ୍ରକଳ୍ପ ଓ ଯୋଜନାଗୁଡ଼ିକୁ ଉଦାହରଣମୂଳକ ଅନୁଧ୍ୟାନ ଭାବେ ଗ୍ରହଣ କରାଯିବା ଉଚିତ, ଯାହାଫଳରେ କି ଏହାର ସଫଳତାକୁ ଅନୁକରଣ କରାଯାଇ ପାରିବ । ବିଶ୍ୱସ୍ତରରେ ଭାରତ ପ୍ରତି ସମ୍ପ୍ରତି ସକାରାତ୍ମକ ମନୋଭାବ ସୃଷ୍ଟି ହୋଇଥିବା ସ୍ଥିତି ଉପରେ ଗୁରୁତ୍ୱାରୋପ କରି ପ୍ରଧାନମନ୍ତ୍ରୀ 2022 ସୁଦ୍ଧା ଏକ ସ୍ପଷ୍ଟ ଆଭିମୂଖ୍ୟ ସହ ନୂତନ ଭାରତ ଗଠନ ଦିଗରେ କାର୍ଯ୍ୟ କରିବା ଲାଗି ପଦାଧିକାରୀମାନଙ୍କୁ କହିଥିଲେ ।
ସହାୟକ ସଚିବମାନଙ୍କ ଉଦଯାପନୀ ଅଧିବେଶନ

ପ୍ରଧାନମନ୍ତ୍ରୀଙ୍କ ଆଗରେ ପ୍ରଶାସନ ସଂକ୍ରାନ୍ତ ରିପୋର୍ଟ ଉପସ୍ଥାପନ କଲେ 2015 ବ୍ୟାଚର ଆଇଏଏସ ଅଧିକାରୀ ସହାୟକ ସଚିବମାନଙ୍କର ଉଦଯାପନୀ ଅଧିବେଶନର ଅଂଶବିଶେଷ ଭାବେ 2015ବ୍ୟାଚର ଆଇଏଏସ ଅଧିକାରୀମାନେ ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଉପସ୍ଥିତିରେ ପ୍ରଶାସନ ସଂକ୍ରାନ୍ତ ରିପୋର୍ଟ ଉପସ୍ଥାପନ କରିଛନ୍ତି । ସହାୟକ ସଚିବମାନଙ୍କ ଦ୍ୱାରା ପ୍ରଶାସନର ବିଭିନ୍ନ ବିଷୟବସ୍ତୁ ଆଧାରୀତ 8ଟି ମନୋନୀତ ପ୍ରସଙ୍ଗ ଉପରେ ରିପୋର୍ଟ ଉପସ୍ଥାପନ କରିଥିଲେ । ଏହି ପ୍ରସଙ୍ଗଗୁଡିକ ମଧ୍ୟରେ ରହିଛି ଦୁର୍ଘଟଣା ପିଡୀତ ବ୍ୟକ୍ତିଙ୍କୁ ତ୍ୱରୀତ ସହାୟତା, ବ୍ୟକ୍ତିଗତ ସ୍ତରରେ ଅଙ୍ଗାରକାମ୍ଳ ଉତ୍ସର୍ଜନ ମାତ୍ରାର ଯାଞ୍ଚ, ଆର୍ଥିକ ଅନ୍ତର୍ଭୁକ୍ତୀକରଣ, ଗ୍ରାମାଂଚଳ ଆୟରେ ଉନ୍ନତି, ତଥ୍ୟ ଆଧାରୀତ ଗ୍ରାମ୍ୟ ସମୃଦ୍ଧି, ଐତିହ୍ୟ ପର୍ଯ୍ୟଟନ, ରେଳ ନିରାପତ୍ତା ଏବଂ କେନ୍ଦ୍ରୀୟ ସଶସ୍ତ୍ର ବାହିନୀ । ଏହି ଅବସରରେ ନିଜର ବକ୍ତବ୍ୟ ରଖି ପ୍ରଧାନମନ୍ତ୍ରୀ କହିଥିଲେ ଯେ ବରିଷ୍ଠ ଓ କନିଷ୍ଠ ପ୍ରଶାସନିକ ଅଧିକାରୀମାନେ ମିଳିତ ଭାବେ ପରସ୍ପର ମଧ୍ୟରେ ଉତ୍ତମ ଯୋଗସୂତ୍ର ରକ୍ଷାକରି ରିପୋର୍ଟ ପ୍ରସ୍ତୁତ କରିବା, ବାସ୍ତବିକ ଏକ ମହତ୍ତ୍ୱପୂର୍ଣ୍ଣ କାର୍ଯ୍ୟ । ଏହି ମତ ବିନିମୟ ଅନୁଭୂତିରୁ କନିଷ୍ଠ ଓ ଯୁବ ଅଧିକାରୀମାନେ ଅନେକ କିଛି ଶିକ୍ଷା ଲାଭ କରି ନିଜ କର୍ମମୟ ଜୀବନରେ ତାର ଉପଯୋଗ କରିପାରିବେ । ଏବେ ଯୁବ ଅଧିକାରୀମାନେ ଜିଏସଟି ବ୍ୟବସ୍ଥାର ରୂପାୟନ ଓ ସୁପରିଚାଳନା ଡିଜିଟାଲ କାରବାରକୁ ଅଧିକ ବଢାଇବା, ବିଶେଷକରି ଭୀମ୍ ଆପ ଜରିଆରେ ଅର୍ଥ ନେଣଦେଣକୁ ପ୍ରୋତ୍ସାହୀତ କରିବା ଉପରେ ଅଧିକ ଗୁରୁତ୍ୱ ଦେବାକୁ ପ୍ରଧାନମନ୍ତ୍ରୀ ପରାମର୍ଶ ଦେଇଥିଲେ । ନୂଆକରି ପ୍ରଚଳିତ ହୋଇଥିବା ସରକାରୀ ଇ-ବଜାର ସ୍ଥଳୀ (ଜିଇଏମ) ବ୍ୟବସ୍ଥାକୁ ଉତ୍ତମ ଭାବେ କାର୍ଯ୍ୟାନ୍ୱୟନ କରିବା ଦିଗରେ ସବୁ ଅଧିକାରୀ ପ୍ରୟାସ କରିବାକୁ ପଡିବ । ଏହା ଦ୍ୱାରା ସରକାରୀ ଆହରଣ/ ସଂଗ୍ରହ ପ୍ରକ୍ରୀୟାରେ ମଧ୍ୟସ୍ଥି ବା ଦଲାଲମାନଙ୍କୁ ଦୂରେଇ ରଖାଯିବା ସହ ଅନେକ ସରକାରୀ ଅର୍ଥ ସଂଚୟ ହୋଇପାରିବ । ଗ୍ରାମ୍ୟ ବିଦ୍ୟୁତକରଣ ଏବଂ ଖୋଲା ଶୌଚମୁକ୍ତ ଲକ୍ଷ୍ୟ ହାସଲ ସଂପର୍କରେ ସୂଚନା ଦେଇ ପ୍ରଧାନମନ୍ତ୍ରୀ କହିଥିଲେ ଯେ ସରକାରୀ ଅଧିକାରୀମାନେ ଶତ ପ୍ରତିଶତ ଲକ୍ଷ୍ୟ ହାସଲ ଦିଗରେ ପ୍ରୟାସ କରିବାକୁ ପଡିବ । 2022 ସୁଦ୍ଧା ଆମ ସ୍ୱାଧୀନତା ସଂଗ୍ରାମୀମାନେ ଦେଖିଥିବା ସ୍ୱପ୍ନର ଭାରତ ଗଠନ କରିବା ଦିଗରେ ସରକାରୀ ଅଧିକାରୀମାନେ ନିଷ୍ଠାର ସହ କାର୍ଯ୍ୟ କରିବାକୁ ସେ ଆହ୍ୱାନ ଦେଇଥିଲେ । ସରଳ ଓ ନିରାଡମ୍ବର ପୃଷ୍ଠଭୂମିରୁ ଆସିଥିବା ଅଧିକାରୀମାନେ ଯୁବ ଛାତ୍ରମାନଙ୍କୁ ଭେଟି ସେମାନଙ୍କୁ ରାଷ୍ଟ୍ରଗଠନର ବିଭିନ୍ନ ଦିଗରେ ଉତ୍ସାହୀତ କରିବାକୁ ପ୍ରଧାନମନ୍ତ୍ରୀ ପରାମର୍ଶ ଦେଇଥିଲେ । ସେ କହିଥିଲେ ଯେ ଉତ୍ତମ ଯୋଗାଯୋଗ ଦ୍ୱାରା ମଣିଷ – ମଣିଷ ମଧ୍ୟରେ ସହାନୁଭୂତି ଓ ଅନୁକମ୍ପା ବୃଦ୍ଧି ପାଇଥାଏ । ବର୍ତ୍ତମାନ ସରକାରୀ ଅଧିକାରୀମାନଙ୍କର ପ୍ରଥମ ଲକ୍ଷ୍ୟ ହେଲା ରାଷ୍ଟ୍ର ଓ ଜନମଙ୍ଗଳ । ଏହାକୁ ଦୃଷ୍ଟିରେ ରଖି ଅଧିକାରୀମାନେ ଦଳଗତ ଭାବନା ଓ ଉତ୍ସାହରେ ଯେଉଁଠାରେ ଏବଂ ଯେଉଁ ପରିସ୍ଥିତିରେ ହେଲେ ମଧ୍ୟ କାର୍ଯ୍ୟ କରିବାକୁ ପ୍ରଧାନମନ୍ତ୍ରୀ ଆହ୍ୱାନ ଦେଇଥିଲେ ।
ବେସାମରିକ ବିମାନ ଚଳାଚଳ ମନ୍ତ୍ରଣାଳୟ ଅଧୀନ ମେଟ୍ରୋ ରେଳ ସୁରକ୍ଷା ଆୟୋଗଙ୍କ ମଣ୍ଡଳ ଗଠନ ପ୍ରସ୍ତାବକୁ କ୍ୟାବିନେଟର ମଞ୍ଜୁରି

ବେସାମରିକ ବିମାନ ଚଳାଚଳ ମନ୍ତ୍ରଣାଳୟ ଅଧୀନ ‘ମେଟ୍ରୋ ରେଳ (ପରିଚାଳନା ଏବଂ ତଦାରଖ) ଅଧିନିୟମ, 2002ରେ ପରିକଳ୍ପିତ ରେଳ ସୁରକ୍ଷା ଆୟୋଗରେ ମେଟ୍ରୋ ରେଳ ସୁରକ୍ଷା କାର୍ଯ୍ୟ ସମ୍ପାଦନ ନିମନ୍ତେ (ସମସ୍ତ ସହାୟକ ଅଧିକାରୀ ଏବଂ କର୍ମଚାରୀମାନଙ୍କ ସହିତ) ମେଟ୍ରୋ ରେଳ ସୁରକ୍ଷା ଆୟୁକ୍ତଙ୍କ ଏକ ମଣ୍ଡଳ କାର୍ଯ୍ୟାଳୟ ସୃଷ୍ଟି କରାଯିବ । ଏହି ପ୍ରସ୍ତାବକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ ମିଳିଛି । କ୍ୟାବିନେଟ ବର୍ତ୍ତମାନର ଦୁଇଜଣ ରେଳ ସୁରକ୍ଷା ଆୟୁକ୍ତଙ୍କୁ (ସିଆରଏସ) ଦୁଇଟି ମଣ୍ଡଳର ଅତିରିକ୍ତ ଦାୟିତ୍ୱ ନ୍ୟସ୍ତ କରିବା ପ୍ରସ୍ତାବକୁ ମଧ୍ୟ ଅନୁମତି ଦେଇଛନ୍ତି । ଏମାନେ ବର୍ତ୍ତମାନର ଅଧିକାର କ୍ଷେତ୍ର ଭିତରେ ନିଜର ଅଧିକାରକୁ ପ୍ରୟୋଗ କରିପାରିବେ । ଏହି ମଣ୍ଡଳ ସିଏଆରଏସ, ନୂଆଦିଲ୍ଲୀଙ୍କ ଅଧିକାର କ୍ଷେତ୍ର ଅଧୀନରେ ରହିବ ନାହିଁ । ମେଟ୍ରୋ ରେଳ ସୁରକ୍ଷାର ଆୟୁକ୍ତ ପଦବୀ ବେସାମରିକ ବିମାନ ଚଳାଚଳ ମନ୍ତ୍ରଣାଳୟ ଅଧୀନ ରେଳ ସୁରକ୍ଷା ଆୟୋଗରେ ଏଚଜି (ବେତନ ସ୍ତର 15)ରେ ରହିବ । ଗୋଟିଏ ମଣ୍ଡଳ କାର୍ଯ୍ୟାଳୟ ନିମନ୍ତେ ବେତନ ଉପରେ ଆନୁମାନିକ ବ୍ୟୟ ବାର୍ଷିକ ପାଖାପାଖି 59,39,040 ଟଙ୍କା ହେବ । ସଂଗଠନର ପ୍ରାରମ୍ଭିକ ପ୍ରତିଷ୍ଠା ବ୍ୟତୀତ ମଣ୍ଡଳ କାର୍ଯ୍ୟାଳୟ ନିମନ୍ତେ ସମ୍ଭାବ୍ୟ ବ୍ୟୟ ବାର୍ଷିକ ପ୍ରାୟ 7,50,000 ଟଙ୍କା ହେବ । ଏହି ପଦବୀଗୁଡ଼ିକର ସୃଷ୍ଟି ଦ୍ୱାରା ବର୍ତ୍ତମାନ ଏବଂ ଆଗାମୀ ବିଭିନ୍ନ ରେଳ ପ୍ରକଳ୍ପ ସମ୍ବନ୍ଧରେ ଯାତ୍ରୀ ସୁରକ୍ଷା ଏବଂ ମେଟ୍ରୋ ରେଳ ପରିଚାଳନା ସମ୍ବନ୍ଧୀୟ ପ୍ରସଙ୍ଗ ପ୍ରତି ଧ୍ୟାନ ଦିଆଯିବା ସୁନିଶ୍ଚିତ ହୋଇପାରିବ । ବେସାମରିକ ବିମାନ ଚଳାଚଳ ମନ୍ତ୍ରଣାଳୟ ଅଧୀନ ରେଳ ସୁରକ୍ଷା ଆୟୋଗରେ ‘ମେଟ୍ରୋ ରେଳ (ପରିଚାଳନା ଏବଂ ତଦାରଖ) ଅଧିନିୟମ, 2002’ରେ ଥିବା ବ୍ୟବସ୍ଥା ଅନୁଯାୟୀ ଏହା ହେବ । କାର୍ଯ୍ୟାନ୍ୱୟନ ନୀତି ଏବଂ ଲକ୍ଷ୍ୟ :- ମେଟ୍ରୋ ରେଳ ସୁରକ୍ଷାର ଆୟୁକ୍ତ ପଦବୀକୁ ୟୁପିଏସସି ପରାମର୍ଶରେ ବେସାମରିକ ବିମାନ ଚଳାଚଳ ମନ୍ତ୍ରଣାଳୟ ଦ୍ୱାରା ଆଗ୍ରହୀ ଅଧିକାରୀମାନଙ୍କ ନାମାଙ୍କନ ମାଧ୍ୟମରେ ଭାରତୀୟ ରେଳବାଇ ଇଞ୍ଜିନିୟରିଂ ସେବା (ଆଇଆରଏସଇ, ଆଇଆରଏସଇଇ, ଆଇଆରଏସଏସଇ, ଆରଏସଏମଇ) କ୍ୟାଡର ଏବଂ ଆଇଆରଟିଏସରୁ ପୂରଣ କରାଯିବ । ଏହା ପ୍ରାରମ୍ଭିକ ଭାବେ ରେଳ ସୁରକ୍ଷା ଆୟୋଗରେ ରେଳ ସୁରକ୍ଷା ଆୟୁକ୍ତଙ୍କ ପାଇଁ ଥିବା ନିୟମ ଅନୁଯାୟୀ ହେବ । ପଦବୀ ପୂରଣ ପ୍ରକ୍ରିୟା ଦୁଇ ମାସ ଭିତରେ ଆରମ୍ଭ କରିଦିଆଯିବ । ମେଟ୍ରୋ ରେଳବାଇ ସୁରକ୍ଷା ଉପାୟୁକ୍ତ (ଡେପୁଟୀ ସିଏମଆରଏସ) ଏବଂ ସହାୟକ କର୍ମଚାରୀଙ୍କ ପଦବୀର ସୃଷ୍ଟି ପ୍ରସ୍ତାବ ଅର୍ଥ ମନ୍ତ୍ରଣାଳୟର ବ୍ୟୟ ବିଭାଗ ସମ୍ମୁଖରେ ଉପସ୍ଥାପନ କରାଯିବ । ଅନୁମୋଦନ ଲାଭ ହେବା ପରେ, ପଦବୀ ସୃଷ୍ଟି ନିମନ୍ତେ ଆଦେଶ ତୁରନ୍ତ ଜାରି କରିଦିଆଯିବ ।
ଜୟନ୍ତୀ ଅବସରରେ ପଣ୍ଡିତ ଜଓ୍ୱାହରଲାଲ ନେହରୁଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜୟନ୍ତୀ ଅବସରରେ ଭାରତର ପ୍ରଥମ ପ୍ରଧାନମନ୍ତ୍ରୀ ପଣ୍ଡିତ ଜଓ୍ୱାହରଲାଲ ନେହରୁଙ୍କୁ ଶ୍ରଦ୍ଧାଞ୍ଜଳି ଜଣାଇଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ଜୟନ୍ତୀ ଅବସରରେ ଆମ ପୂର୍ବତନ ପ୍ରଧାନମନ୍ତ୍ରୀ ପଣ୍ଡିତ ଜଓ୍ୱାହରଲାଲ ନେହରୁ ଜୀଙ୍କୁ ଶ୍ରଦ୍ଧାଞ୍ଜଳି । ଦେଶ ପ୍ରତି ତାଙ୍କ ଅବଦାନକୁ ମଧ୍ୟ ଆମେ ସ୍ମରଣ କରୁଛୁ । ”
ଆସନ୍ତାକାଲି ଆଷାଢ଼ ପୂର୍ଣ୍ଣିମା-ଧମ୍ମ ଚକ୍ର ଦିବସ କାର୍ଯ୍ୟକ୍ରମରେ ବାର୍ତ୍ତା ଦେବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି 24 ଜୁଲାଇ 2021 ସକାଳ 8:30 ସମୟରେ ଆଷାଢ଼ ପୂର୍ଣ୍ଣିମା-ଧମ୍ମ ଚକ୍ର ଦିବସ କାର୍ଯ୍ୟକ୍ରମରେ ନିଜର ବାର୍ତ୍ତା ପ୍ରଦାନ କରିବେ। ଏକ ଟୁଇଟ୍‌ରେ ପ୍ରଧାନମନ୍ତ୍ରୀ କହିଛନ୍ତି, “ଆସନ୍ତାକାଲି 24 ଜୁଲାଇ ସକାଳ 8:30 ସମୟରେ ଆଷାଢ଼ ପୂର୍ଣ୍ଣିମା-ଧମ୍ମ ଚକ୍ର ଦିବସ କାର୍ଯ୍ୟକ୍ରମରେ ମୁଁ ନିଜର ବାର୍ତ୍ତା ପ୍ରଦାନ କରିବି।”
“ଭାରତ ପାଇଁ ଏକ ଐତିହାସିକ ଦିନ !”

ଗତକାଲି ଆଇଏନଏସ ବିକ୍ରାନ୍ତରେ ଆରୋହଣ କରିବାର ଗୌରବକୁ ପ୍ରଧାନମନ୍ତ୍ରୀ ଶେୟାର କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗତକାଲି ଆଇଏନଏସ ବିକ୍ରାନ୍ତରେ ଆରୋହଣ କରିବାର ଗୌରବ ସମ୍ପର୍କରେ ଉଲ୍ଲେଖ କରିବା ସହ ଏକ ଭିଡିଓ ଶେୟାର କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି, “ଭାରତ ପାଇଁ ଏକ ଐତିହାସିକ ଦିନ ! ଗତକାଲି ଆଇଏନଏସ ବିକ୍ରାନ୍ତରେ ଆରୋହଣ କରିବାର ଗର୍ବିତ ଭାବନାକୁ ଶବ୍ଦରେ ପ୍ରକାଶ କରି ହେବନାହିଁ ।”
ଆନ୍ତଃ-ରାଜ୍ୟ ପରିଷଦ ବୈଠକରେ ପ୍ରଧାନମନ୍ତ୍ରୀଙ୍କ ସମାପନୀ ମନ୍ତବ୍ୟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଅନୁଷ୍ଠିତ ଆନ୍ତଃ-ରାଜ୍ୟ ପରିଷଦ ବୈଠକରେ ବିଭିନ୍ନ ପ୍ରସଙ୍ଗ ଆଲୋଚନା କାଳରେ ଅଂଶଗ୍ରହଣ କରି ମୁଖ୍ୟମନ୍ତ୍ରୀ ଏବଂ ଉପରାଜ୍ୟପାଳମାନେ ନିଜ ନିଜ ମତ ଉପସ୍ଥାପନ କରିଥିବାରୁ ସେମାନଙ୍କୁ ଧନ୍ୟବାଦ ଜଣାଇଛନ୍ତି । ପୁଞ୍ଛ କମିଶନଙ୍କ ସୁପାରିସ ସମ୍ପର୍କରେ ମତରଖି ପ୍ରଧାନମନ୍ତ୍ରୀ କହିଥିଲେ ଯେ ଆଜି ଏଠାରେ କରାଯାଇଥିବା ଆଲୋଚନା ଏକ ଉତ୍ତମ ଅୟମାରମ୍ଭ । ଏହି ପ୍ରସଙ୍ଗରେ ଆଲୋଚନା ଜାରି ରହିବ ଏବଂ କମିଶନଙ୍କ ସୁପାରିସ ଉପରେ ସହମତି ସୃଷ୍ଟି ହେବା ପରେ ତାକୁ ପ୍ରବର୍ତ୍ତନ କରାଯିବା ଦିଗରେ ପଦକ୍ଷେପ ନିଆଯିବ । ସୁଶାସନ ଏବଂ ସ୍ୱଚ୍ଛତାର ପ୍ରସାର ଲାଗି ‘ଆଧାର’ ନମ୍ବରକୁ ଏକ ସାଧନ ରୂପେ ବ୍ୟବହାର କରାଯିବା ପ୍ରସ୍ତାବ ପ୍ରାୟତଃ ସଭିଏଁ ଗ୍ରହଣ କରିଥିବାରୁ ପ୍ରଧାନମନ୍ତ୍ରୀ ସନ୍ତୋଷ ବ୍ୟକ୍ତ କରିଥିଲେ । ସେ କହିଲେ ଯେ ‘ଆଧାର’ ଯୋଗୁ ସରକାରୀ ତହବିଲରେ ଯଥେଷ୍ଟ ଅର୍ଥ ସଞ୍ଚୟ କରାଯାଇପାରୁଛି । ଏହା ଦ୍ୱାରା ମୋଟ କେତେ ଅର୍ଥ ସଞ୍ଚୟ ହୋଇପାରୁଛି ସେ ସଂକ୍ରାନ୍ତରେ ରାଜ୍ୟମାନଙ୍କଠାରୁ ତଥ୍ୟ ସଂଗ୍ରହ କରିବାକୁ ସେ କେନ୍ଦ୍ର ସରକାରଙ୍କ ବରିଷ୍ଠ ପଦାଧିକାରୀମାନଙ୍କୁ ନିର୍ଦ୍ଦେଶ ଦେଇଛନ୍ତି । ଏବେ ସବୁ ଡାକଘରକୁ ପେମେଣ୍ଟ ବ୍ୟାଙ୍କ ଭାବେ ସ୍ଵୀକୃତି ଦିଆଯାଇଛି । ତେଣୁ ତାହା ପ୍ରତ୍ୟକ୍ଷ ଲାଭ ହସ୍ତାନ୍ତର (ଡିବିଟି) ପ୍ରବର୍ତ୍ତନ ଦିଗରେ ଯଥେଷ୍ଟ ମାତ୍ରାରେ ସହାୟକ ହେବ । ଶିକ୍ଷା ସମ୍ପର୍କରେ ନିଜର ମତ ରଖି ପ୍ରଧାନମନ୍ତ୍ରୀ ଶ୍ରୀ ମୋଦୀ କହିଲେ ଯେ କେବଳ ଆଗକୁ ବଢିବା ଅଥବା ଶିକ୍ଷାର ପ୍ରସାର ଯଥେଷ୍ଟ ନୁହେଁ । ଗୁଣାତ୍ମକ ଶିକ୍ଷା ଉପରେ ବିଶେଷ ଧ୍ୟାନ ଦିଆଯିବା ଆବଶ୍ୟକ । ପ୍ରଯୁକ୍ତି କୌଶଳ ପ୍ରୟୋଗ ଦ୍ୱାରା ହିଁ ଗୁଣାତ୍ମକ ଶିକ୍ଷା ଆବଶ୍ୟକତାର ଭରଣା କରାଯାଇପାରିବ । ଦେଶର ଆଇନ ଶୃଙ୍ଖଳା ପରିସ୍ଥିତି ପ୍ରସଙ୍ଗରେ ଶ୍ରୀ ମୋଦୀ କହିଲେ ଯେ ଏବେ ବିଶ୍ୱବ୍ୟାପୀ ଯେଉଁ ସବୁ ଘଟଣା ଘଟିଚାଲିଛି ତାହାକୁ କେନ୍ଦ୍ର ଅଥବା ରାଜ୍ୟ ସରକାର କେହି ହେଲେ ଏଡାଇ ଦେଇପାରିବେ ନାହିଁ । ଏହି ପ୍ରସଙ୍ଗରେ ସେ ରାଜନୀତିକୁ ପଛରେ ପକାଇ, ଜାତୀୟ ନିରାପତ୍ତା ପ୍ରତି ସର୍ବୋଚ୍ଚ ପ୍ରାଥମିକତା ପ୍ରଦାନ କରିବାକୁ ସମସ୍ତଙ୍କୁ ଆହ୍ୱାନ ଜଣାଇଥିଲେ । ରାଜ୍ୟ ପୁଲିସ ମହାନିର୍ଦ୍ଦେଶକମାନଙ୍କ ତିନିଦିନିଆ ସମ୍ମିଳନୀ ବେଳେ ସେ ଏ ସମ୍ପର୍କରେ ସେମାନଙ୍କ ସହ ଆଲୋଚନା କରିଛନ୍ତି ବୋଲି ସୂଚାଇ ପ୍ରଧାନମନ୍ତ୍ରୀ ରାଜ୍ୟ ମୁଖ୍ୟମନ୍ତ୍ରୀମାନଙ୍କୁ ଏହି ସମ୍ମିଳନୀରେ ଆଲୋଚିତ ପ୍ରସ୍ତାବ ଉପରେ ପରବର୍ତ୍ତୀ କାର୍ଯ୍ୟପନ୍ଥା ଗ୍ରହଣ ଦିଗରେ ଗୁରୁତ୍ୱ ଦେବାକୁ ଆହ୍ୱାନ ଜଣାଇଥିଲେ । ଅପରାଧ ନିୟନ୍ତ୍ରଣ ପାଇଁ ପୁଲିସ ବଳର ଆଖିଦୃଶିଆ ଉପସ୍ଥିତି ଏବଂ ଉତ୍ତମ ସିସିଟିଭି ନେଟୱାର୍କ ଉପରେ ସେ ପ୍ରାଧାନ୍ୟ ଦେଇଥିଲେ । ଏ ଦିଗରେ ଘରୋଇ ଭାବେ ଖଞ୍ଜାଯାଇଥିବା ସିସିଟିଭି ଗୁଡିକ ମଧ୍ୟ ବେଶ ଉପକାରସିଦ୍ଧ ସାବ୍ୟସ୍ତ ହେବ । ସେହିପରି ବେଆଇନ କାର୍ଯ୍ୟକଳାପ ରୋକିବା ଦିଗରେ ଆନ୍ତଃ-ରାଜ୍ୟ ସମନ୍ୱୟ ଉପରେ ପ୍ରଧାନମନ୍ତ୍ରୀ ଗୁରୁତ୍ୱ ଆରୋପ କରିଥିଲେ । ଶେଷରେ ପ୍ରଧାନମନ୍ତ୍ରୀ କହିଥିଲେ ଯେ ମୁଖ୍ୟମନ୍ତ୍ରୀ ଏବଂ ଉପରାଜ୍ୟପାଳମାନେ ଦେଇଥିବା ପରାମର୍ଶଗୁଡିକୁ କେନ୍ଦ୍ର ସରକାର ଗୁରୁତ୍ୱର ସହ ତର୍ଜମା କରିଦେଖିବେ ।
ଅମେଥିଠାରେ ଭାରତ-ଋଷ ରାଇଫଲ ପ୍ରାଇଭେଟ ଲିମିଟେଡ ଯୁଗ୍ମ ଉଦ୍ୟୋଗ ରାଷ୍ଟ୍ରକୁ ଉତ୍ସର୍ଗ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଉତ୍ତରପ୍ରଦେଶର ଅମେଥିଠାରେ ଥିବା କୌହାର ଗସ୍ତ କରିଥିଲେ । କାଲାସନିକୋଭ ଆସଲ୍ଟ ରାଇଫଲ ଉତ୍ପାଦନ ପାଇଁ ଭାରତ-ଋଷ ରାଇଫଲ ପ୍ରାଇଭେଟ ଲିମିଟେଡକୁ ସେ ରାଷ୍ଟ୍ର ଉଦ୍ଦେଶ୍ୟରେ ଉତ୍ସର୍ଗ କରିଥିଲେ । ସେ ମଧ୍ୟ ଅମେଥିରେ ବିଭିନ୍ନ ଉନ୍ନୟନ ପ୍ରକଳ୍ପର ଆଧାରଶୀଳା ରଖିବା ସହ ଏହାକୁ ଦେଶ ଉଦ୍ଦେଶ୍ୟରେ ଉତ୍ସର୍ଗ କରିଥିଲେ । ଏହି ଅବସରରେ ପ୍ରତିରକ୍ଷା ମନ୍ତ୍ରୀ ନିର୍ମଳା ସୀତାରମଣଙ୍କ ଦ୍ୱାରା ପାଠ କରାଯାଇଥିବା ତାଙ୍କ ବିଶେଷ ବାର୍ତ୍ତାରେ ଋଷ ରାଷ୍ଟ୍ରପତି ଭ୍ଲାଦିମିର ପୁଟିନ କହିଥିଲେ ଯେ, “ଏହି ନୂତନ ଯୁଗ୍ମ ଉଦ୍ୟୋଗ ନୂଆ 200 ସିରିଜ ଭର୍ସନରେ ବିଶ୍ୱ ପ୍ରସିଦ୍ଧ କାଲାସନିକୋଭ ଆସଲ୍ଟ ରାଇଫଲର ନିର୍ମାଣ କରିବ ଏବଂ ଶେଷରେ ସମ୍ପୂର୍ଣ୍ଣ ଭାବେ ଆଞ୍ଚଳିକ ଉତ୍ପାଦନରେ ପରିଣତ ହେବ । ଏହିପରି ଭାବେ ଅତ୍ୟାଧୁନିକ ଋଷ ବୈଷୟିକ ଜ୍ଞାନକୌଶଳ ଆଧାରରେ ଭାରତୀୟ ପ୍ରତିରକ୍ଷା ଶିଳ୍ପ କ୍ଷେତ୍ରକୁ କ୍ଷୁଦ୍ର ଅସ୍ତ୍ରଶସ୍ତ୍ର କ୍ଷେତ୍ରରେ ଜାତୀୟ ସୁରକ୍ଷା ଏଜେନ୍ସିଗୁଡ଼ିକୁ ଏହାର ଆବଶ୍ୟକତା ପୁରଣ କରିବା ପାଇଁ ସୁଯୋଗ ମିଳିବ ।” ସମ୍ମିଳନୀକୁ ସମ୍ବୋଧିତ କରି ପ୍ରଧାନମନ୍ତ୍ରୀ ରାଷ୍ଟ୍ରପତି ପୁଟିନଙ୍କୁ ତାଙ୍କ ଭାଗୀଦାରୀତା ପାଇଁ ଧନ୍ୟବାଦ ପ୍ରଦାନ କରିଥିଲେ । ସେ କହିଲେ ଯେ ଅମେଥିଠାରେ ଥିବା ସୁବିଧା ଦ୍ୱାରା ଲକ୍ଷ ଲକ୍ଷ ରାଇଫଲ ନିର୍ମାଣ କରାଯିବ ଏବଂ ଏହା ଆମ ସୁରକ୍ଷା ବାହିନୀକୁ ମଜଭୁତ କରିବ । ସେ ମଧ୍ୟ କହିଲେ ଯେ ଏହି ବିକାଶ ପ୍ରକ୍ରିୟା ଦୀର୍ଘ ଦିନ ଧରି ବିଳମ୍ବିତ ହୋଇଥିଲା । ସେ କହିଲେ ଯେ ଆମ ସୈନିକମାନଙ୍କ ପାଇଁ ଅତ୍ୟାଧୁନିକ ରାଇଫଲ ଉତ୍ପାଦନ କ୍ଷେତ୍ରରେ ଏହି ବିଳମ୍ବ ପ୍ରକୃତରେ ଯବାନମାନଙ୍କ ପାଇଁ ଅନ୍ୟାୟ । ସେ ସ୍ମରଣ କରିଥିଲେ ଯେ 2009ରେ ବୁଲେଟ ନିରୋଧି ଜ୍ୟାକେଟର ଆବଶ୍ୟକତା ଦର୍ଶାଯାଇ ଥିବାବେଳେ, 2014 ସୁଦ୍ଧା ସେପରି କୌଣସି ଜ୍ୟାକେଟ କ୍ରୟ କରାଯାଇ ନଥିଲା । ସେହି ଆବଶ୍ୟକତା ଏବେ କେନ୍ଦ୍ର ସରକାରଙ୍କ ଦ୍ୱାରା ପୂରଣ କରାଯାଇଛି ବୋଲି ସେ କହିଥିଲେ । ସେ କହିଲେ ଯେ ପୂର୍ବରୁ ଅନ୍ୟାନ୍ୟ ଗୁରୁତ୍ୱପୂର୍ଣ୍ଣ ଅସ୍ତ୍ରଶସ୍ତ୍ର କ୍ରୟ କଲାବେଳେ ମଧ୍ୟ ଏପରି ବିଳମ୍ବ ହେଉଥିଲା । ଏ ପ୍ରସଙ୍ଗରେ ସେ ରାଫେଲ ଯୁଦ୍ଧ ବିମାନ ସମ୍ବନ୍ଧରେ ମଧ୍ୟ ଉଲ୍ଲେଖ କରିଥିଲେ ଏବଂ କହିଥିଲେ ଯେ କେନ୍ଦ୍ର ସରକାରଙ୍କ ପ୍ରୟାସ ସ୍ୱରୂପ ସେଗୁଡିକୁ ଅଳ୍ପ କିଛି ମାସ ମଧ୍ୟରେ ବାୟୁ ସେନାରେ ସାମିଲ କରାଯିବ । ସେ ମଧ୍ୟ ଅମେଥିରେ ଅନ୍ୟାନ୍ୟ ଉନ୍ନୟନ ପ୍ରକଳ୍ପ ସମ୍ବନ୍ଧରେ ପ୍ରକାଶ କରିଥିଲେ ଯେଉଁଗୁଡ଼ିକ କି କାର୍ଯ୍ୟକାରୀ ହେବାରେ ବିଭିନ୍ନ ବାଧାର ସମ୍ମୁଖୀନ ହେଉଛନ୍ତି । ସେ କହିଲେ ଯେ ଏହି ବାଧାଗୁଡ଼ିକୁ ଦୂର କରାଯାଇଛି ଯେପରିକି ଏହି ପ୍ରକଳ୍ପଗୁଡ଼ିକୁ କାର୍ଯ୍ୟକାରୀ କରାଯାଇ ପାରିବ ଏବଂ ଏହା ଜନସାଧାରଣଙ୍କୁ ନିଯୁକ୍ତି ପ୍ରଦାନ କରିବ । ସେ କହିଲେ ଯେ ଅମେଥିରେ ପ୍ରଧାନମନ୍ତ୍ରୀ ଆବାସ ଯୋଜନା, ଉଜ୍ଜ୍ୱଳା ଯୋଜନା, ସୌଭାଗ୍ୟ ଯୋଜନା ଏବଂ ଶୌଚାଳୟ ନିର୍ମାଣ ଆଦି କାର୍ଯ୍ୟକାରୀ କରାଯିବା ଫଳରେ ଜନସାଧାରଣଙ୍କ ଜୀବନ ଧାରଣ ସହଜସାଧ୍ୟ ହେଉଛି । ପ୍ରଧାନମନ୍ତ୍ରୀ କହିଲେ ଯେ କେନ୍ଦ୍ର ସରକାର ଗରିବମାନଙ୍କୁ ସଶକ୍ତ କରୁଛନ୍ତି ଏବଂ ଦାରିଦ୍ର୍ୟରୁ ଉର୍ଦ୍ଧ୍ଵକୁ ଉଠିବାକୁ ସେମାନଙ୍କୁ ସହାୟତା କରୁଛନ୍ତି । ସେ କହିଲେ ଯେ ସେହିପରି କୃଷକମାନଙ୍କୁ ମଧ୍ୟ ସଶକ୍ତୀକରଣ କରାଯାଉଛି । ଏ ପ୍ରସଙ୍ଗରେ ସେ ପ୍ରଧାନମନ୍ତ୍ରୀ କିଶାନ ସମ୍ମାନ ନିଧି ସମ୍ବନ୍ଧରେ ପ୍ରକାଶ କରିଥିଲେ । ସେ କହିଲେ ଯେ ଆଗାମୀ 10 ବର୍ଷ ମଧ୍ୟରେ କୃଷକମାନଙ୍କ ପାଖରେ 7.5 ଲକ୍ଷ କୋଟି ଟଙ୍କା ପହଞ୍ଚିବା ନେଇ ଏହି ଯୋଜନା ନିଶ୍ଚିତ କରିବ ।
ଏପ୍ରିଲ ୨୧ ତାରିଖରେ ଲାଲ କିଲାରେ ଶ୍ରୀ ଗୁରୁ ତେଗ ବାହାଦୂର ଜୀଙ୍କ ୪୦୦ ତମ ପ୍ରକାଶ ପୂରବ ଉତ୍ସବରେ ଯୋଗ ଦେବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୨୧ ଏପ୍ରିଲ ୨୦୨୨ ରାତ୍ରୀ ପ୍ରାୟ ୯.୧୫ ସମୟରେ ନୂଆଦିଲ୍ଲୀର ଲାଲ କିଲ୍ଲାରେ ଶ୍ରୀ ଗୁରୁ ତେଗ ବାହାଦୁର ଜୀଙ୍କର ୪୦୦ ତମ ପ୍ରକାଶ ପୁରବ ଉତ୍ସବରେ ଅଂଶଗ୍ରହଣ କରିବେ । ସେ ଏହି ସମାବେଶକୁ ସମ୍ବୋଧିତ କରିବେ ଏବଂ ଏହି ଅବସରରେ ଏକ ସ୍ମାରକ ମୁଦ୍ରା ଏବଂ ଡାକ ଟିକଟ ମଧ୍ୟ ଉନ୍ମୋଚନ କରିବେ । ଦିଲ୍ଲୀ ଶିଖ ଗୁରୁଦ୍ୱାର ପରିଚାଳନା କମିଟିର ସହଯୋଗରେ ଭାରତ ସରକାର ଏହି କାର୍ଯ୍ୟକ୍ରମର ଆୟୋଜନ କରୁଛନ୍ତି । ଦୁଇ ଦିନ (୨୦ ଏବଂ ୨୧ ଏପ୍ରିଲ) ବ୍ୟାପି କାର୍ଯ୍ୟକ୍ରମରେ ଦେଶର ବିଭିନ୍ନ ପ୍ରାନ୍ତରୁ ଆସିଥିବା ରାଗି ଏବଂ ପିଲାମାନେ ‘ଶବଦ୍ କୀର୍ତ୍ତନ'ରେ ଅଂଶଗ୍ରହଣ କରିବେ । ଗୁରୁ ତେଗ ବାହାଦୂର ଜୀ ଙ୍କ ଜୀବନକୁ ଚିତ୍ରଣ କରୁଥିବା ଏକ ଭବ୍ୟ ଆଲୋକ ଏବଂ ଶବ୍ଦ କାର୍ଯ୍ୟକ୍ରମ ମଧ୍ୟ ହେବ । ଏହା ବ୍ୟତୀତ ଶିଖ୍ ମାନଙ୍କର ପାରମ୍ପାରିକ ସାମରିକ କଳା ‘ଗାଟ୍‍କା’ ମଧ୍ୟ ଆୟୋଜିତ ହେବ । ଏହି କାର୍ଯ୍ୟକ୍ରମରେ ନବମ ଶିଖ ଗୁରୁ ଗୁରୁ ତେଗ ବାହାଦୂର ଜୀ ଙ୍କ ଶିକ୍ଷାକୁ ବ୍ୟାପକ କରିବା ଉପରେ ଗୁରୁତ୍ୱ ଦିଆଯାଇଛି, ଯିଏ ବିଶ୍ୱ ଇତିହାସରେ ଧର୍ମ ତଥା ମାନବିକ ମୂଲ୍ୟବୋଧ, ଆଦର୍ଶ ଏବଂ ନୀତିର ସୁରକ୍ଷା ପାଇଁ ନିଜ ଜୀବନକୁ ଉତ୍ସର୍ଗ କରିଛନ୍ତି । କାଶ୍ମୀରୀ ପଣ୍ଡିତଙ୍କ ଧାର୍ମିକ ସ୍ୱାଧୀନତାକୁ ସମର୍ଥନ କରିଥିବାରୁ ମୋଗଲ ଶାସକ ଔରଙ୍ଗଜେବଙ୍କ ନିର୍ଦ୍ଦେଶରେ ତାଙ୍କୁ ମୃତ୍ୟୁଦଣ୍ଡ ଦିଆଯାଇଥିଲା । ତାଙ୍କ ମୃତ୍ୟୁ ବାର୍ଷିକୀକୁ ପ୍ରତିବର୍ଷ ୨୪ ନଭେମ୍ବରରେ ଶହୀଦ ଦିବସ ଭାବରେ ପାଳନ କରାଯାଏ । ତାଙ୍କର ପବିତ୍ର ବଳିଦାନ ସହିତ ଦିଲ୍ଲୀର ଗୁରୁଦ୍ୱାର ସିସ ଗଞ୍ଜ ସାହେବ ଏବଂ ଗୁରୁଦ୍ୱାର ରାକବ ଗଞ୍ଜ ଜଡିତ । ତାଙ୍କର ଉତ୍ତରାଧିକାରୀ ଦେଶ ପାଇଁ ଏକ ମିଳିତ ଶକ୍ତି ଭାବରେ କାର୍ଯ୍ୟ କରନ୍ତି ।
ପ୍ରଧାନମନ୍ତ୍ରୀ ୨୦୦୧ ସଂସଦ ଆକ୍ରମଣରେ ଶହୀଦମାନଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୨୦୦୧ ରେ ସଂସଦ ଆକ୍ରମଣ ସମୟରେ କାର୍ଯ୍ୟକ୍ଷେତ୍ରରେ ସହିଦ ହୋଇଥିବା ସମସ୍ତ ସୁରକ୍ଷା କର୍ମୀଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “୨୦୦୧ ରେ ସଂସଦ ଆକ୍ରମଣରେ କାର୍ଯ୍ୟ କ୍ଷେତ୍ରରେ ସହିଦ ହୋଇଥିବା ସେହି ସମସ୍ତ ସୁରକ୍ଷା କର୍ମୀଙ୍କୁ ମୁଁ ମୋର ଶ୍ରଦ୍ଧାଞ୍ଜଳି ଅର୍ପଣ କରୁଛି । ଜାତି ପ୍ରତି ସେମାନଙ୍କର ସେବା ତଥା ସର୍ବୋଚ୍ଚ ବଳିଦାନ ପ୍ରତ୍ୟେକ ନାଗରିକଙ୍କୁ ପ୍ରେରଣା ଯୋଗାଉଛି ।”
ଶାସନ ମୁଖ୍ୟ ଭାବେ ୨୦ ବର୍ଷ ପୂର୍ତ୍ତି ଅବସରରେ ପ୍ରଧାନମନ୍ତ୍ରୀଙ୍କ ସମ୍ପର୍କରେ ମାଇଁଗଭ କ୍ୱିଜ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶାସନ ମୁଖ୍ୟ ଭାବେ ଆଜି ୨୦ ବର୍ଷ ପୂରଣ କରିଛନ୍ତି । ଏହି ଅବସରରେ ମାଇଁଗଭଇଣ୍ଡିଆ ସେବା ସମର୍ପଣ କ୍ୱିଜ ପ୍ରତିଯୋଗିତା ଆୟୋଜନ କରୁଛି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ପକ୍ଷରୁ ଟ୍ୱିଟ କରାଯାଇଛି; “ଶାସନ ମୁଖ୍ୟ ଭାବେ ପିଏମ@ ନରେନ୍ଦ୍ରମୋଦୀ ଆଜି, ଅକ୍ଟୋବର ୭ରେ ୨୦ ବର୍ଷ ପୂରଣ କରିଛନ୍ତି । ସେ ପ୍ରାୟତଃ ନିଜକୁ ଆତ୍ମନିର୍ଭର ଭାରତ ପାଇଁ କାମ କରୁଥିବା ପ୍ରଧାନ ସେବକ କହିଥାନ୍ତି । ଏହି ୨୦ ବର୍ଷରେ ଦେଶ ନିର୍ମାଣର ବିଭିନ୍ନ ଦିଗ ସମ୍ପର୍କରେ @ମାଇଁଗଭଇଣ୍ଡିଆରେ ଏହି କ୍ୱିଜରେ ଭାଗ ନିଅନ୍ତୁ: https://t.co/nEYpBCltGN”
ଟୋକିଓ ୨୦୨୦ରେ ଭାରତୀୟ ଦଳର ଅଭୂତପୂର୍ବ ପ୍ରଦର୍ଶନ ପାଇଁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଲମ୍ପିକ ଖେଳରେ ଭାରତ ଅଭୂତପୂର୍ବ ପ୍ରଦର୍ଶନ ପାଇଁ ଭାରତୀୟ ଦଳକୁ ଶୁଭେଚ୍ଛା ଜଣାଇଛନ୍ତି । ଟୋକିଓ ୨୦୨୦ରେ ଉଦଯାପିତ ହେବାକୁ ଯାଉଥିବା ବେଳେ ଭାରତର ପ୍ରତିନିଧିତ୍ୱ କରିଥିବା ପ୍ରତ୍ୟେକ ଆଥଲେଟ ଜଣେ ଜଣେ ଚାମ୍ପିଅନ ଥିଲେ ବୋଲି ପ୍ରଧାନମନ୍ତ୍ରୀ କହିଛନ୍ତି । ଭାରତ ଜିତିଥିବା ମେଡାଲ ନିଶ୍ଚିତ ଭାବେ ଆମ ଦେଶକୁ ଗର୍ବିତ ଓ ଉଲ୍ଲସିତ କରିଛି ବୋଲି ପ୍ରଧାନମନ୍ତ୍ରୀ କହିଛନ୍ତି । ଏହାସହିତ କ୍ରୀଡାକୁ ତୃଣମୂଳ ସ୍ତରରେ ଅଧିକ ଲୋକପ୍ରିୟ କରିବା ଉଦ୍ୟମ ଜାରି ରଖି ନୂଆ ପ୍ରତିଭାଙ୍କୁ ଲୋକଲୋଚନକୁ ଆଣି ଆଗାମୀ ଦିନରେ ଭାରତକୁ ପ୍ରତିନିଧିତ୍ୱ ସୁଯୋଗ ପ୍ରଦାନ କରିବାକୁ ସେ କହିଛନ୍ତି । ବ୍ୟବସ୍ଥିତ ଭାବେ କ୍ରୀଡା ଆୟୋଜନ ଆୟୋଜନ କରିଥିବାରୁ ସେ ଜାପାନ ସରକାର ଓ ଜାପାନବାସୀଙ୍କୁ ଧନ୍ୟବାଦ ଜଣାଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି, ଏହି ସମୟରେ ଏପରି ସଫଳ ଆୟୋଜନ ସ୍ଥିତିସ୍ଥାପକତା ପ୍ରତି ଏକ ଦୃଢ ବାର୍ତ୍ତା । କ୍ରୀଡା କିପରି ଏକତାର ସୂତ୍ରଧର ତାହା ମଧ୍ୟ ପ୍ରଦର୍ଶିତ ହେଲା ବୋଲି ପ୍ରଧାନମନ୍ତ୍ରୀ କହିଛନ୍ତି । ଏକ ଟ୍ୱିଟ ଶୃଙ୍ଖଳରେ ପ୍ରଧାନମନ୍ତ୍ରୀ କହିଛନ୍ତି; “#Tokyo2020 ଉଦଯାପିତ ହେବାକୁ ଯାଉଛି, ଖେଳରେ ଭାରତ ଅଭୂତପୂର୍ବ ପ୍ରଦର୍ଶନ ପାଇଁ ଭାରତୀୟ ଦଳକୁ ଶୁଭେଚ୍ଛା ଜଣାଉଛି । ସେମାନେ ଉନ୍ନତ କୈାଶଳ, ଟିମଓ୍ୱର୍କ ଓ ସମର୍ପଣର ପରିଚୟ ଦେଇଛନ୍ତି । ଭାରତର ପ୍ରତିନିଧିତ୍ୱ କରିଥିବା ପ୍ରତ୍ୟେକ ଆଥଲେଟ ଚାମ୍ପିୟନ । ଭାରତ ଜିତିଥିବା ମେଡାଲ ନିଶ୍ଚିତ ଭାବେ ଆମ ଦେଶକୁ ଗର୍ବିତ ଓ ଉଲ୍ଲସିତ କରିଛି ବୋଲି ପ୍ରଧାନମନ୍ତ୍ରୀ କହିଛନ୍ତି । ଏହାସହିତ, କ୍ରୀଡାକୁ ତୃଣମୂଳ ସ୍ତରରେ ଅଧିକ ଲୋକପ୍ରିୟ କରିବା କାମ ଜାରି ରଖିବାର ସମୟ, ଫଳରେ ନୂଆ ପ୍ରତିଭା ଲୋକଲୋଚନକୁ ଆସିବେ ଓ ଆଗାମୀ ଦିନରେ ଭାରତକୁ ପ୍ରତିନିଧିତ୍ୱ କରିବା ସୁଯୋଗ ପାଇବେ । #Tokyo2020 ବ୍ୟବସ୍ଥିତ ଭାବେ କ୍ରୀଡା ଆୟୋଜନ କରିଥିବାରୁ ଜାପାନ ସରକାର ଓ ଜାପାନବାସୀ, ବିଶେଷ କରି ଟୋକିଓକୁ ଧନ୍ୟବାଦ । ଏପରି ସମୟରେ କ୍ରୀଡାର ସଫଳ ଆୟୋଜନ ସ୍ଥିତିସ୍ଥାପକତା ପ୍ରତି ଏକ ଦୃଢ ବାର୍ତ୍ତା । କ୍ରୀଡା କିପରି ଏକତାର ସୂତ୍ରଧର ତାହା ମଧ୍ୟ ପ୍ରଦର୍ଶିତ ହେଲା ବୋଲି ପ୍ରଧାନମନ୍ତ୍ରୀ କହିଛନ୍ତି ।#Tokyo2020
ପୁଣ୍ୟତିଥି ଅବସରରେ ପୂର୍ବତନ ପ୍ରଧାନମନ୍ତ୍ରୀ ଶ୍ରୀମତୀ ଇନ୍ଦିରା ଗାନ୍ଧିଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପୁଣ୍ୟତିଥି ଅବସରରେ ପୂର୍ବତନ ପ୍ରଧାନମନ୍ତ୍ରୀ ଶ୍ରୀମତୀ ଇନ୍ଦିରା ଗାନ୍ଧିଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ଭାରତର ପୂର୍ବତନ ପ୍ରଧାନମନ୍ତ୍ରୀ ଶ୍ରୀମତୀ ଇନ୍ଦିରା ଗାନ୍ଧିଙ୍କୁ ତାଙ୍କ ପୁଣ୍ୟତିଥି ଅବସରରେ ଶ୍ରଦ୍ଧାଞ୍ଜଳି ଅର୍ପଣ କରୁଛି ।”
ପ୍ରଧାନମନ୍ତ୍ରୀ ମୁମ୍ବାଇରେ ଭାରତୀୟ ଜାତୀୟ ସିନେମା ସଂଗ୍ରହାଳୟର ନୂଆ ଅଟ୍ଟାଳିକାକୁ ଆସନ୍ତାକାଲି କରିବେ ଉଦଘାଟନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ଜାନୁଆରୀ 19, 2018ରେ ଭାରତୀୟ ଜାତୀୟ ସିନେମା ସଂଗ୍ରହାଳୟର ନୂଆ ଅଟ୍ଟାଳିକାର ଉଦଘାଟନ କରିବେ । ସେ ଜାତୀୟ ସଂଗ୍ରହାଳୟ ପରିଦର୍ଶନ କରିବେ, ଏବଂ ଉପସ୍ଥିତ ଜନସଭାକୁ ସମ୍ବୋଧିତ କରିବେ । ଭାରତୀୟ ଚଳଚ୍ଚିତ୍ରର ସମୃଦ୍ଧି ଇତିହାସ ଏବଂ ଚଳଚ୍ଚିତ୍ରର କ୍ରମବିକାଶରେ ପ୍ରତିଫଳିତ ହୋଇଥିବା ଭାରତର ସାମାଜିକ-ସାଂସ୍କୃତିକ ଇତିହାସକୁ ପ୍ରଦର୍ଶନ କରିବା ଲାଗି ଭାରତୀୟ ସିନେମାର ଜାତୀୟ ସଂଗ୍ରହାଳୟ ପ୍ରତିଷ୍ଠା କରାଯାଇଛି । ସଂଗ୍ରହାଳୟରେ ଭିଜୁଆଲ, ଗ୍ରାଫିକ୍ସ, ଶିଳ୍ପ ଏବଂ ମଲ୍ଟିମିଡିଆ ଉପସ୍ଥାପନା ଜରିଆରେ ଲୋକମାନଙ୍କୁ ଗାଥା-କାହାଣୀ ରୂପରେ ସିନେମାର ଗୋଟିଏ ଶତାବ୍ଦୀର ଅଧିକ ପୁରୁଣା ଇତିହାସର ସୂଚନା ଦିଆଯିବ । ଦକ୍ଷିଣ ମୁମ୍ବାଇର ଚଳଚ୍ଚିତ୍ର ଡିଭିଜନ ପରିସରସ୍ଥିତ ଏହି ସଂଗ୍ରହାଳୟ ଦୁଇଟି ଅଟ୍ଟାଳିକାରେ ବିଭାଜିତ, ଗୋଟିଏ ଐତିହାସିକ ଗୁଲଶନ ମହଲ ଏବଂ ଅନ୍ୟଟି ସଂଗ୍ରହାଳୟ ଅଟ୍ଟାଳିକା । ସଂଗ୍ରହାଳୟ ଭବନରେ 4ଟି ପ୍ରଦର୍ଶନୀ ହଲ ରହିଛି : ଲେଭଲ 1- ଗାନ୍ଧୀ ଏବଂ ସିନେମା, ଲେଭଲ 2- ଶିଶୁ ଚଳଚ୍ଚିତ୍ର ଷ୍ଟୁଡିଓ, ଲେଭଲ 3- ପ୍ରଯୁକ୍ତି, ସୃଜନଶୀଳତା ଏବଂ ଭାରତୀୟ ସିନେମା ଏବଂ ଲେଭଲ 4- ଦେଶବ୍ୟାପୀ ଚଳଚ୍ଚିତ୍ର । ନୂଆ ସଂଗ୍ରହାଳୟ ଅଟ୍ଟାଳିକାରେ ଦୁଇଟି ପ୍ରେକ୍ଷାଳୟ ରହିଛି, ଯାହା ଡିଜିଟାଲ ଚଳଚ୍ଚିତ୍ର ପ୍ରୋଜେକ୍ଟର ଏବଂ 7.1 ସରାଉଣ୍ଡ ସାଉଣ୍ଡ ସିଷ୍ଟମ ଭଳି ଅତ୍ୟାଧୁନିକ ପ୍ରଯୁକ୍ତି ସମ୍ପନ୍ନ ।
ଭାରତୀୟ ପ୍ରତିଦ୍ୱନ୍ଦ୍ୱିତା ଆୟୋଗକୁ ଉଚିତ ସ୍ୱରୂପ ପ୍ରଦାନ ପ୍ରସ୍ତାବକୁ କ୍ୟାବିନେଟର ଅନୁମୋଦନ

ଭାରତୀୟ ପ୍ରତିଦ୍ୱନ୍ଦ୍ୱିତା ଆୟୋଗ(ସିସିଆଇ)ରେ ପୂର୍ବରୁ ଜଣେ ଅଧ୍ୟକ୍ଷ ଏବଂ 6 ଜଣ ସଦସ୍ୟଙ୍କୁ ମିଶାଇ ମୋଟ 7 ଜଣ ପଦବୀଧାରୀ ଥିଲେ । ଏଥିମଧ୍ୟରୁ ଦୁଇଟି ପଦବୀ ଅନ୍ୟ କୌଣସି ବ୍ୟକ୍ତିବିଶେଷଙ୍କୁ ନିଯୁକ୍ତି ନଦେବା ଏବଂ ଆଉ ଏକ ଅତିରିକ୍ତ ପଦବୀ, ଯାହା ଆସନ୍ତା ଅକ୍ଟୋବରରେ ଖାଲି ହେବାର ଥିଲା, ଏହାକୁ ଉଚ୍ଛେଦ କରିବା ଲାଗି କେନ୍ଦ୍ର ସରକାର ନିଷ୍ପତ୍ତି ନେଇଛନ୍ତି । ଫଳରେ ସିସିଆଇରେ ଏଣିକି ଜଣେ ଅଧ୍ୟକ୍ଷ ଏବଂ 3 ଜଣ ସଦସ୍ୟଙ୍କୁ ମିଶାଇ ମୋଟ 4 ଜଣ ପଦବୀଧାରୀ ରହିବେ । ସିସିଆଇର ଉଚିତ ସ୍ୱରୂପ/ଆକାର ପ୍ରଦାନ କରିବା ସଂକ୍ରାନ୍ତ ପ୍ରସ୍ତାବକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ମଞ୍ଜୁରି ମିଳିଛି । ଲାଭ : ଏହି ପ୍ରସ୍ତାବ କାର୍ଯ୍ୟକାରୀ ହେବା ଦ୍ୱାରା ସିସିଆଇରେ ତିନୋଟି ପଦବୀର ଉଚ୍ଛେଦ ହୋଇପାରିବ । ଏହା ସରକାରଙ୍କ ଲକ୍ଷ୍ୟ “ସର୍ବନିମ୍ନ ସରକାର-ସର୍ବାଧିକ ପ୍ରଶାସନ”କୁ ପୂରଣ କରିବ । ଦେଶରେ ମିଶ୍ରଣ ଏବଂ ସମ୍ମିଶ୍ରଣ ପ୍ରକ୍ରିୟାକୁ ସହଜ କରିବା ଲାଗି ସରକାରଙ୍କର ଲକ୍ଷ୍ୟର ଅଂଶବିଶେଷ ସ୍ୱରୂପ ମନ୍ତ୍ରଣାଳୟ ପକ୍ଷରୁ 2017ରେ ସର୍ବନିମ୍ନ ସ୍ତରରେ ସଂଶୋଧନ ଅଣାଯାଇଥିଲା । ଯାହା ସମସ୍ତ ପ୍ରକାରର ମିଶ୍ରଣ ଏବଂ କମ୍ପ୍ୟୁଟିଂ ସମ୍ପତ୍ତି ଓ ଏପରି ମିଶ୍ରଣର ଲକ୍ଷ୍ୟରେ ସମ୍ପୃକ୍ତ କାରବାରର ବ୍ୟବସ୍ଥା ପ୍ରତି ଲାଗୁ ହୋଇଥିଲା । ଏହା ଏବେ ସମ୍ପୂର୍ଣ୍ଣ ଭାବେ ଫଳପ୍ରଦ ହୋଇଛି । ଏହାଫଳରେ କୌଣସି ପ୍ରକାରର ମିଶ୍ରଣରେ ପ୍ରବେଶ କରିବା ପୂର୍ବରୁ ଆୟୋଗଙ୍କ ନିକଟରେ ଉଦ୍ୟୋଗଗୁଡ଼ିକୁ ଯେଉଁ ନୋଟିସ ଦାଖଲ କରିବା ବାଧ୍ୟତାମୂଳକ ଥିଲା ତାହା ଏବେ ହ୍ରାସ ପାଇଛି । ଫଳରେ ଆୟୋଗଙ୍କ କାର୍ଯ୍ୟଭାର କମିଛି । ଶୁଣାଣି ଶୀଘ୍ର ହେଉଥିବାରୁ ଅନୁମୋଦନ ମଧ୍ୟ ଶୀଘ୍ର ହେଉଛି । ଯାହା କର୍ପୋରେଟମାନଙ୍କ ବ୍ୟବସାୟ ପ୍ରକ୍ରିୟାକୁ ତ୍ୱରାନ୍ୱିତ କରିଛି । ଏହାଦ୍ୱାରା ଦେଶରେ ନିଯୁକ୍ତି ସୁଯୋଗ ମଧ୍ୟ ବୃଦ୍ଧି ପାଇପାରିଛି । ଏହି ପ୍ରସ୍ତାବ କାର୍ଯ୍ୟକାରୀ ହେବା ଦ୍ୱାରା ଆୟୋରେ ତିନୋଟି ପଦବୀ ହ୍ରାସ ପାଇବ । ଯାହା ସରକାରଙ୍କ ଲକ୍ଷ୍ୟ “ସର୍ବନିମ୍ନ ସରକାର-ସର୍ବାଧିକ ପ୍ରଶାସନ”କୁ ପୂରଣ କରିପାରିବ ।
ଆସାମର ଡିବ୍ୟାଙ୍ଗ ଚିତ୍ରଶିଳ୍ପୀ ଅଭିଜିତ ଗୋଟାନିଙ୍କ ସହ ଆଲୋଚନା କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସାମର ଦିବ୍ୟାଙ୍ଗ ଚିତ୍ରଶିଳ୍ପୀ ଅଭିଜିତ ଗୋଟାନୀଙ୍କ ସହ ଆଲୋଚନା କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; “ଏହାପୂର୍ବରୁ ଆଜି ଆସାମର ଅଭିଜିତ ଗୋଟାନି ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କୁ ଭେଟିଥିଲେ । ସେ ସ୍ମରଣୀୟ ଆଲୋଚନାକୁ ସେ ସେୟାର କରିଛନ୍ତି ।”
ଆମେରିକା ଗସ୍ତ ପୂର୍ବରୁ ପ୍ରଧାନମନ୍ତ୍ରୀଙ୍କ ପ୍ରସ୍ଥାନ ପୂର୍ବବର୍ତ୍ତୀ ବକ୍ତବ୍ୟ

ମୁଁ ଯୁକ୍ତରାଷ୍ଟ୍ର ଆମେରିକାର ମହାମହିମ ରାଷ୍ଟ୍ରପତି ଜୋ ବାଇଡେନଙ୍କ ଆମନ୍ତ୍ରଣରେ ୨୦୨୧ ସେପ୍ଟେମ୍ବର ୨୨ରୁ ୨୫ ତାରିଖ ପର୍ଯ୍ୟନ୍ତ ଆମେରିକା ଗସ୍ତ କରିବି । ନିଜର ଏହି ଗସ୍ତ ଅବସରରେ ମୁଁ ରାଷ୍ଟ୍ରପତି ବାଇଡେନଙ୍କ ସହ ଭାରତ–ଆମେରିକା ବ୍ୟାପକ ଅନ୍ତର୍ଜାତୀୟ ରଣନୀତିକ ସହଯୋଗିତା ଓ ଆପୋସ ହିତ ସହ ଜଡ଼ିତ ଆଞ୍ଚଳିକ ଓ ଅନ୍ତର୍ଜାତୀୟ ପ୍ରସଙ୍ଗ ଉପରେ ଆଲୋଚନା କରିବି । ନିଜର ଏହି ଗସ୍ତ ସମୟରେ ମୁଁ ଉପରାଷ୍ଟ୍ରପତି କମଳା ହାରିସଙ୍କ ସହ ସାକ୍ଷାତକୁ ନେଇ ଅତ୍ୟନ୍ତ ଉତ୍ସୁକ ଅଛି ଏବଂ ଏହି ଅବସରରେ ଉଭୟ ଦେଶ ମଧ୍ୟରେ ନିର୍ଦ୍ଦିଷ୍ଟ ଭାବେ ବିଜ୍ଞାନ ଓ ପ୍ରଯୁକ୍ତି କ୍ଷେତ୍ରରେ ସହଯୋଗର ସମ୍ଭାବନା ଉପରେ କଥାବାର୍ତ୍ତା କରିବି । ମୁଁ ରାଷ୍ଟ୍ରପତି ବାଇଡେନ, ଅଷ୍ଟ୍ରେଲିଆ ପ୍ରଧାନମନ୍ତ୍ରୀ ସ୍କଟ ମୋରିସନ ଏବଂ ଜାପାନ ପ୍ରଧାନମନ୍ତ୍ରୀ ୟୋଶିହିଦେ ସୁଗାଙ୍କ ସହ ବ୍ୟକ୍ତିଗତ ପ୍ରଥମ କ୍ୱାଡ ନେତା ଶିଖର ସମ୍ମିଳନୀରେ ଅଂଶଗ୍ରହଣ କରିବି । ଏହି ସମ୍ମିଳନୀ ଚଳିତବର୍ଷ ମାର୍ଚ୍ଚରେ ଆମ ମଧ୍ୟରେ ଅନୁଷ୍ଠିତ ଭର୍ଚୁଆଲ ଶିଖର ସମ୍ମିଳନୀର ନିର୍ଯାସଗୁଡ଼ିକର ପ୍ରଗତି ସଂକ୍ରାନ୍ତରେ ବିଚାରବିମର୍ଶ କରିବା ଏବଂ ଭାରତ–ପ୍ରଶାନ୍ତ ମହାସାଗର କ୍ଷେତ୍ର ନିମନ୍ତେ ଆମର ମିଳିତ ଦୃଷ୍ଟିକୋଣ ଆଧାରରେ ଭବିଷ୍ୟତ କାର୍ଯ୍ୟକଳାପର ପ୍ରାଥମିକତାଗୁଡ଼ିକୁ ରେଖାଙ୍କିତ ପାଇଁ ସୁଯୋଗ ପ୍ରଦାନ କରିବ । ମୁଁ ଅଷ୍ଟ୍ରେଲିଆ ପ୍ରଧାନମନ୍ତ୍ରୀ ମୋରିସନ ଓ ଜାପାନ ପ୍ରଧାନମନ୍ତ୍ରୀ ସୁଗାଙ୍କ ସହ ସାକ୍ଷାତ କରିବି । ଏହି ଅବସରରେ ସେମାନଙ୍କ ଦେଶଗୁଡ଼ିକ ସହ ମଜଭୁତ ଦ୍ୱିପାକ୍ଷିକ ସମ୍ପର୍କ ବାବଦରେ ତଥା ଆଞ୍ଚଳିକ ଏବଂ ଅନ୍ତର୍ଜାତୀୟ ପ୍ରସଙ୍ଗ ସହ ଜଡ଼ିତ ଉପଯୋଗୀ ବିଷୟ ଉପରେ ବିଚାର ଆଦାନ ପ୍ରଦାନ କରାଯିବ । ଜାତିସଂଘ ମହା ସମ୍ମିଳନୀରେ ଉଦବୋଧନ ଦେଇ ମୁଁ ନିଜ ଗସ୍ତର ସମାପନ କରିବି ଏବଂ ସେଠାରେ ମୁଁ କୋଭିଡ–୧୯ ମହାମାରୀ, ଆତଙ୍କବାଦ ମୁକାବିଲାର ଆବଶ୍ୟକତା, ଜଳବାୟୁ ପରିବର୍ତ୍ତନ ଓ ଅନ୍ୟ ଗୁରୁତ୍ୱପୂର୍ଣ୍ଣ ପ୍ରସଙ୍ଗ ଭଳି ବିଭିନ୍ନ ଅନ୍ତର୍ଜାତୀୟ ଆହ୍ୱାନଗୁଡ଼ିକ ଉପରେ ଗୁରୁତ୍ୱ ପ୍ରଦାନ କରିବି । ମୋର ଆମେରିକା ଗସ୍ତ ଆମେରିକା ସହ ବ୍ୟାପକ ଅନ୍ତର୍ଜାତୀୟ ରଣନୀତିକ ସହଯୋଗିତାକୁ ମଜଭୁତ କରିବା ତଥା ଆମର ରଣନୀତିକ ସହଯୋଗୀ– ଜାପାନ ଓ ଅଷ୍ଟ୍ରେଲିଆ ସହ ସମ୍ପର୍କକୁ ସୁଦୃଢ଼ କରିବା ନେଇ ସୁଯୋଗ ପ୍ରଦାନ କରିବ ଏବଂ ମହତ୍ତ୍ୱପୂର୍ଣ୍ଣ ଅନ୍ତର୍ଜାତୀୟ ପ୍ରସଙ୍ଗ ଉପରେ ଆମ ସହଯୋଗକୁ ଆଗେଇ ନେବ ।
ବିଲାସପୁର ରାଲିରେ ଛାତ୍ରମାନଙ୍କ ଦ୍ୱାରା ସୃଜନଶୀଳ କଳାକୃତିକୁ ପ୍ରଶଂସା କରନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ହିମାଚଳ ପ୍ରଦେଶର ବିଲାସପୁରରେ ପ୍ରଧାନମନ୍ତ୍ରୀଙ୍କ ଅଭିଭାଷଣରେ ଦୁଇଜଣ ଛାତ୍ରଙ୍କ ଦ୍ୱାରା ପ୍ରସ୍ତୁତ ସୃଜନଶୀଳ କଳାକୃତିକୁ ସେୟାର କରିଛନ୍ତି । ସୃଜନଶୀଳ ଚିତ୍ର ପାଇଁ ପ୍ରଧାନମନ୍ତ୍ରୀ ଛାତ୍ରଛାତ୍ରୀଙ୍କୁ ଧନ୍ୟବାଦ ଜଣାଇଛନ୍ତି । ସାମ୍ବାଦିକ ଡକ୍ଟର ଅଶ୍ୱିନୀ ଶର୍ମାଙ୍କ ଏକ ଟୁଇଟକୁ ଉଦ୍ଧୃତ କରି ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ସୃଜନଶୀଳତା … ଉମଙ୍ଗ ଏବଂ ପୁନମ୍‌ଙ୍କୁ ଧନ୍ୟବାଦ ।”
ବାବୁ ଜଗଜୀବନ ରାମଙ୍କ ଶ୍ରାଦ୍ଧ ବାର୍ଷିକୀରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦି ବାବୁ ଜଗଜୀବନ ରାମଙ୍କ ଶ୍ରାଦ୍ଧ ବାର୍ଷିକୀ ଅବସରରେ ତାଙ୍କର ଅମ୍ଳାନ ସ୍ମୃତି ପ୍ରତି ଶ୍ରଦ୍ଧାଞଳି ଅର୍ପଣ କରିଛନ୍ତି । ‘‘ବାବୁ ଜଗଜୀବନ ରାମଜୀଙ୍କ ପୁଣ୍ୟ ତିଥିରେ ଏହି ମହାନ ଆତ୍ମାଙ୍କ ସମ୍ମୁଖରେ ମୁଁ ନତମସ୍ତକ ହେଉଛି । ସେ ସର୍ବଦା ଅବହେଳିତ ଓ ନିଷ୍ପେସିତ ଲୋକଙ୍କ କଲ୍ୟାଣ ଲାଗି କାର୍ଯ୍ୟ କରିଆସିଥିଲେ,’’ ବୋଲି ପ୍ରଧାନମନ୍ତ୍ରୀ କହିଛନ୍ତି ।